**УСТАВ**

**НА НАРОДНО ЧИТАЛИЩЕ „ПРОСВЕТА - 1928”**

**С.ПИРИН, ОБЩ.САНДАНСКИ, ОБЛ.БЛАГОЕВГРАД**

**ГЛАВА І**

**ОБЩИ ПОЛОЖЕНИЯ**

Чл.1. С този устав се урежда устройството, управлението, дейността, имуществото, финансирането, издръжката и прекратяването на читалището.

Чл.2. Народно читалище „Просвета - 1928” е самостоятелна, независима и самоуправляваща се българска културно-просветна организация на населението в с.Пирин. В дейността на читалището могат да участват всички физически лица без оглед на ограничения на възраст и пол, политически и религиозни възгледи и етническо самосъзнание.

Чл.3. Читалището работи в тясно сътрудничество с учебни заведения, културни институции, обществени и други организации извършващи културно-просветна дейност.

Чл.4. Читалището поддържа отношения на сътрудничество и координация с държавните органи и организации, на които законите възлагат определени задължения.

Чл.5. Читалището е юридическо лице с нестопанска цел. То се представлява от Председателя или упълномощено от Настоятелството лице.

**ГЛАВА ІІ**

**ЦЕЛИ И ЗАДАЧИ**

Чл.6. Цел и задача на Народно читалище „Просвета - 1928” е да създава, опазва и разпространява духовните ценности, да развива творческите способности и да задоволява културните потребности и интереси на населението, да разкрива условия за общуване между хората, да подпомага и организира културни начинания в селото.

Чл.7. Целта на Народно читалище „Просвета - 1928” е да спомага за:

1. развитие и обогатяване на културния живот, социалната и образователната дейност в с.Пирин
2. запазване на обичаите и традициите на местното население
3. възпитаване и утвърждаване националното самосъзнание
4. разширяване на знанията на гражданите и приобщаването им към ценностите и постиженията на науката, изкуството и културата
5. осигуряване на достъп до информация

Чл.8. Народно читалище „Просвета - 1928” осъществява своите основни цели и задачи чрез различни форми и средства:

1. уреждане и поддържане на библиотеки, читални, както и създаване и поддържане на електронни информационни мрежи
2. развиване и подпомагане на любителското художествено творчество
3. организиране на курсове, школи, празненства, концерти, чествания и младежки дейности
4. клубове по интереси за проучвателска и събирателска дейност в областта на фолклора, етнографията и краезнанието
5. създаване и съхраняване на музейни сбирки съгласно Закона за културното наследство
6. предоставяне на компютърни и интернет услуги

**ГЛАВА ІІІ**

**УЧРЕДЯВАНЕ И ЧЛЕНСТВО**

Чл.9.

1. Читалището е учредено на Общо събрание, на което присъстват най-малко 50 дееспособни физически лица, които вземат решение за учредително събрание
2. Учредителното събрание приема устава на читалището и избира неговите органи. Уставът урежда:
3. наименованието на читалището, като изрично е упоменато в името и годината на създаване – 1928год.( „Просвета - 1928”)
4. седалището – с.Пирин, общ.Сандански;
5. целите;
6. източниците на финансиране;
7. органите на управление и контрол – Настоятелство и Проверителна комисия; техните правомощия, начина на избирането им, реда за свикването им и вземането на решения;
8. начина за приемането на членове и прекратяване на членството, както и реда за определяне на членския внос;

Чл.10. Член на читалището може да стане всеки български гражданин чрез подаване на писмена молба към Настоятелството и вписване в книгата на читалищните членове. След вписването плаща членски внос в размер на 2% от минималната работна заплата за страната.

Чл.11. Членовете на читалището са индивидуални, колективни и почетни.

1. Индивидуалните членове са български граждани. Те биват действителни и спомагателни
2. действителните членове са лица, навършили 18 години, които участват в дейността на читалището, редовно плащат членски внос и имат право да избират и да бъдат избирани;
3. спомагателните членове са лица под 18 години, които нямат право да изират и да бъдат избирани; те имат право на съвещателен глас.
4. Колективните членове съдействат за осъществяване целите на читалището, подпомагат дейностите, поддържането и обогатяването на материалната база и имат право на един глас.
5. Почетните членове могат да бъдат български или чужди граждани, които имат особени заслуги за развитието на читалището.

Чл.12. Действителните и почетните членове на читалището имат право:

1. Да избират и да бъдат избирани в ръководните органи на читалището
2. Да участват в обсъждането на всички въпроси от дейността на читалището.
3. Да получават информация за работата на ръководните органи

**ГЛАВА ІV**

**ОРГАНИ НА САМОУПРАВЛЕНИЕ**

Чл.13. Органи на самоуправление на Народно читалище „Просвета - 1928” – с.Пирин са:

1. Общото събрание
2. Читалищното Настоятелство
3. Проверителната комисия

Чл.14.

1. Висш орган на читалището е общото събрание на неговите членове, които трябва да бъдат най-малко 50 на брой. Общото събрание включва всички членове на читалището имащи право на глас.
2. Общото събрание се свиква веднъж годишно като отчетно и на 3 години като отчетно-изборно. Събранието е редовно, ако е обявено най-малко седем дни преди определената дата и на него присъстват 2/3 от действителните членове на читалището. При липса на кворум събранието се насрочва за друга дата не по-рано от една седмица. Тогава събранието е законно при присъствието на 50%+1
3. Извънредно Общо събрание се свиква по преценка на Настоятелството, по искане на Проверителната комисия или на 1/3 от действителните членове на читалището.

Чл.15.

(1) Общото събрание има следните компетенции:

1. Приема читалищния устав и решава основните въпроси за развитие на читалището
2. Изменя и допълва устава
3. Избира и освобождава Председателя, членове на Настоятелството и Проверителната комисия
4. Изключва членове на читалището
5. Избира Настоятелство и Проверителна комисия
6. Приема основни насоки за дейността на читалището
7. Определя размера на членския внос

(2) Решението на Общото събрание е задължително за другите органи на читалището

Чл.16

1. Ръководен орган на читалището между общите събрания е Настоятелството, което се избира за срок от 3 (три) години и работи на обществени начала. Промени в неговия състав могат да се правят от Общото събрание и на извънредните събрания на читалището
2. Настоятелството провежда заседанията си най-малко един път на тримесечие и работи при пълна гласност и прозрачност. Заседанията са редовни когато на тях присъстват 2/3 от членовете му. Решенията се вземат с обикновено мнозинство.
3. Настоятелството има Председател и четирима членове, избрани за срок от 5 (пет) години.
4. Секретарят на читалището е член на Настоятелството.

Чл.17. Компетенциите и задълженията на Настоятелството са:

1. Да организира и направлява цялостната дейност на читалището като спазва законите и се ръководи от Устава, решенията на Общото събрание и собствените си решения.
2. Свиква Общо събрание и подготвя материалите за него.
3. Взема решение за назначаване и освобождаване на работещите в читалището и сключване на договори с тях. Утвърждава длъжностната им характеристика.
4. Внася предложения в Общинските съвети и други органи и организации за строителство, ремонт, модернизация, поддържане и обзавеждане на сградите, за създаване на материални, финансови и кадрови условия за развитие на дейността на читалището.
5. Решава въпросите за създаване на самодейни колективи, школи, клубове и други форми на работа. Контролира бюджета и щата на читалището.
6. Редовните заседания на Настоятелството се провеждат с предварителна писмена покана от председателя, която съдържа: дата, място и час на заседанието, както и дневния ред.

Чл.18. Председателят на читалището ръководи неговата дейност между заседанията на Настоятелството, контролира работата на служителите, заверява разходни и приходни документи, сключва договори и представлява читалището пред държавни и обществени органи. В негово отсъствие читалището се представлява от секретаря или друг упълномощен член на Настоятелството.

Чл.19.

 (1) Секретарят на читалището се избира измежду членовете на Настоятелството. Той организира и непосредствено участва в изпълнението на решенията взети от Общото събрание и Настоятелството, като осигурява условия за развитие на дейността. Той се назначава на трудов договор и не се сменя при смяна на настоятелството.

 (2) Библиотекарят на читалището се избира от Настоятелството. Той се назначава на щат.

 (3) Секретарят и библиотекаря могат да бъдат освободени предсрочно:

1. по собствено желание изразено в писмен вид

2. от Настоятелството или Общото събрание при констатирани нарушения

Чл.20. Проверителната комисия:

1. Състои се от Председател и двама членове избрани за срок от 3 (три) години
2. Прави тримесечни и годишни проверки за законосъобразното изразходване на паричните средства и стоково – материалните ценности, както и за използването и поддържането на материално – техническата база на читалището
3. Документите от ревизиите се предоставят на Настоятелството, а когато се установи нарушение и на съответните държавни органи
4. Осъществява контрол върху дейността на читалищното Настоятелство и председателя на читалището по спазване на закона, устава и решенията на Общото събрание
5. Членовете на проверителната комисия не могат да бъдат лица в трудово правни отношения с читалището или са роднини по права или съребрена линия с членове на Настоятелството.

Не могат да бъдат избирани за членове на Настоятелството или Проверителната комисия лица, които са осъждани или лишавани от свобода за умишлени престъпления от общ характер.

**ГЛАВА V**

**ФИНАНСОВА ДЕЙНОСТ И МАТЕРИАЛНА БАЗА**

Чл.21. Имуществото на читалището се състои от право на собственост и от други вещни права, вземания, ценни книжа, други права и задължения.

Чл.22. Читалището набира средства от следните източници:

* 1. членски внос
	2. културно-просветна и информационна дейност
	3. субсидия от държавния и общински бюджет
	4. наеми от движимо и недвижимо имущество
	5. дарения и завещания
	6. други приходи

Чл.23.

1. Предложенията за годишната субсидия за читалищата по общини, нормативите и механизмът за нейното разпределяне се разработват от Министерството на културата съгласувано с областните администрации и общините
2. С решение на общинския съвет читалищата могат да се финансират допълнително над определената от ал.1 субсидия със средства от собствените приходи на общината
3. Гласуваната от общинският съвет субсидия за народните читалища, определена на основата на нормативи и по реда на ал.2, не може да се отклоняват от общината за други цели
4. Предвидените от държавния и общински бюджет средства за читалищна дейност се разпределят между читалищата от комисия с участието на представител от съответната община, на всяко читалище от общината и се предоставят за самостоятелно управление
5. При недостиг на средства за ремонта и поддръжката на читалищната сграда средствата се осигуряват от общинския съвет

Чл.24.

1. Читалището не може да отчуждава недвижими вещи и да учредява ипотека върху тях.
2. Движими вещи могат да бъдат отчуждавани залагани, бракувани или заменени с по-доброкачествени само по решение на настоятелството.

Чл.25. Недвижимото и движимото имущество, собственост на читалището, както и приходите от него не подлежат на принудително изпълнение освен за вземания, произтичащи от трудови правоотношения.

Чл.26.

1. Читалищното настоятелство изготвя годишния отчет за приходите и разходите, който се приема от общото събрание.
2. Отчетът за изразходваните от бюджета средства се представя в общината, на чиято територия се намира читалището.

Чл.26а.

1. Председателите на народните читалища на територията на съответната община ежегодно в срок до 10 ноември представят на кмета предложения за своята дейност през следващата година.
2. Кметът на общината внася направените предложения в общинския съвет, който приема годишна програма за развитие на читалищната дейност в съответната община.
3. Програмата по ал. 2 се изпълнява от читалищата въз основа на финансово обезпечени договори, сключени с кмета на общината.
4. Председателят на читалището представя ежегодно до 31 март пред кмета на общината и общинския съвет доклад за осъществените читалищни дейности в изпълнение на програмата по ал. 2 и за изразходваните от бюджета средства през предходната година.
5. Докладите по ал. 4 на читалищата на територията на една община се обсъждат от общинския съвет на първото открито заседание след 31 март с участието на представителите на народните читалища - вносители на докладите.

**ГЛАВА VІ**

**ПРЕКРАТЯВАНЕ**

Чл.27.

1. Читалището може да бъде прекратено по решение на общото събрание, вписано в регистъра на окръжния съд. То може да бъде прекратено с ликвидация или по решение на окръжния съд, ако:
2. дейността му противоречи на закона, устава и добрите нрави
3. имуществото му не се използва според целите и предмета на дейността на читалището
4. е налице трайна невъзможност читалището да действа или не развива дейност за период две години. В тези случаи министърът на културата изпраща сигнал до прокурора за констатирана липса на дейност на читалище
5. не е учредено по законния ред
6. е обявено в несъстоятелност
7. Прекратяването на читалището по решение на окръжния съд може да бъде постановено по искане на прокурора. направено самостоятелно или след подаден сигнал от министъра на културата
8. Прекратяването на читалището по искане на прокурора се вписва служебно.

Чл.28. Читалищното сдружение, в което е членувало прекратеното читалище, не може да претендира за разпределянето на имуществото на това читалище.

Чл.29. При прекратяване на читалищно сдружение се прилагат съответно чл. 27 и 28.

Чл.30. За неуредените в този закон случаи се прилага Законът за юридическите лица с нестопанска цел.

**ПРЕХОДНИ И ЗАКЛЮЧИТЕЛНИ РАЗПОРЕДБИ**

§ 1. Читалището има име, кръгъл печат с надпис – Народно читалище „Просвета - 1928” с.Пирин, обл. Благоевград, в окръжност, а в средата отворена книга с изгряващо слънце.

§ 2. Празник на Народно читалище „Просвета - 1928” е 24 май – Денят на славянската писменост, на българската просвета и култура.

§ 3. Съществуващото читалище се регистрира и пререгистрира по Закона за народните читалища приет от 37-то Народно събрание на 9 октомври 1996год. обнародван в ДВ. бр.89 от 22 Октомври 1996г., изменения: ДВ. бр.95 от 21 Октомври 1997г., ДВ. бр.90 от 15 Октомври 1999г., ДВ. бр.28 от 1 Април 2005г., ДВ. бр.94 от 25 Ноември 2005г., ДВ. бр.108 от 29 Декември 2006г., ДВ. бр.42 от 5 Юни 2009г.

 С този устав се урежда по нататъшното развитие, управлението, дейността, финансирането, издръжката, стопанисването и цялостния живот на Народно читалище„Просвета - 1928” с.Пирин, обл. Благоевград